Inspectoratul Județean de Jandarmi (IJJ) Suceava a mințit la greu în cazul bărbatului mort în urma intervenției jandarmilor de la Vatra Dornei. Probabil, conducerea instituției a vrut să acopere modul total neprofesionist în care au acționat jandarmii, acțiune în urma căreia un om și-a pierdut viața, cel mai probabil total nevinovat.

Reporterii Ziar de Suceava au intrat în legătură cu un martor, care a asistat la întreaga scenă și care ne-a explicat pas cu pas cum s-au derulat evenimentele.

„Mortul nu a atins-o pe fetiță cu intenții sexuale , să zic așa. Fetița a mâncat niște popcorn și a aruncat punga pe jos, iar el a ghintit-o și i-a făcut semn să ridice punga. Când au ajuns jandarmii la el, el s-a legitimat verbal, nevând buletinul . Ei l-au verificat prin stație, dar între timp, nu știu de unde a intervenit un polițist pe nume Tărniceru, care le-a spus jandarmilor să-l încătușeze pentru că e vinovat într-un caz de pedofilie din anul 2017 . Și de aici lucrurile au degenerat și ați văzut și dumneavoastră ce a urmat. Jandarmerița îl cunoștea foarte bine pe mort, lucrând și ea pe la hotel înainte de a fi jandarmeriță. E ceva rudă cu patroana hotelului. Mortul avea pensie de handicap, fiind angajat cu normă de patru ore pe la hotel. Cam până acum doi ani, mortul a stat în una din camerele hotelului, până când unul din paznici l-ar fi turnat directoarei că el ar fi invitat în repetate rânduri alte persoane consumând băuturi alcoolice în camera respectivă și cumva deranjând într-un fel sau altul pe cei din jurul lui. Și atunci a fost dat afară, dar doar din acea cameră, el venind la lucru în continuare”, ne-a povestit un martor care a dorit însă să rămân sub anonimat.

Spusele acestui martor sunt total diferite de cele comunicate de către IJJ Suceava. Vă relatăm încă o dată comunicatul transmis de jandarmii suceveni:

„Astăzi 19 iulie a.c., o patrulă de jandarmerie care asigura măsuri de ordine în zona Parcului Municipal Vatra Dornei cu ocazia Festivalului de Folclor pentru Copii și Tineret, a fost sesizată de o persoană că în apropierea scenei de spectacol, un bărbat a atins-o în mod indecent și repetat pe fiica sa , în vârstă de 12 ani. Echipajul de jandarmerie s-a deplasat în zona indicată, a identificat persoana în cauză și i-a solicitat acesteia să se deplaseze în afara zonei de spectacol, în vederea stabilirii identității. Bărbatul, în vârstă de aproximativ 50 de ani, din municipiul Vatra Dornei, a devenit recalcitrant și agresiv, jandarmii fiind nevoiți să folosească materialele de intervenție din dotare . La scurt timp bărbatul și-a pierdut cunoștința iar jandarmii au solicitat imediat echipajul medical pentru acordarea primului ajutor. Bărbatul a fost stabilizat si transportat la spitalul din localitate”.

Acest caz este unul cu totul deosebit și încă de la început apar semne că se dorește mușamalizarea lui. În cazul în care aveți date, informații, filmulețe sau fotografii, care ar putea ajuta la lămurirea tuturor împrejurărilor în care s-a produs nefericitul eveniment vă rugăm să ne contactați!